Lowell Suomi Oy pahoittelee tapahtunutta. Iltalehteen yhteyttä ottaneen lukijan luottokortti suljettiin jo merkinnän vuoksi.

Lowell Suomi Oy:n prosessivirhe johti sadoille kirjattuun, aiheettomaan maksuhäiriömerkintään. Kuvituskuva. VEERA KORHONEN/SKA

Sadoille suomalaisille on kirjautunut maanantain ja keskiviikon välisenä aikana virheellinen luottotietomerkintä. Asia johtuu luotonhallinnan palveluyritys Lowell Suomen (ent. Lindorff) prosessivirheestä.

Lowell Suomi Oy:n varatoimitusjohtaja Seppo Lahtinen vahvistaa tapauksen ja kertoo, että aiheeton merkintä on kirjattu kaikkiaan 725 henkilölle. Merkinnän saaneet ovat henkilöitä, joilla on luottokortti- tai kulutusluottovelkaa perinnässä Lowellilla.

– Virhe havaittiin keskiviikkoiltapäivänä, ja sitä ryhdyttiin heti korjaamaan. Kaikille virheellisen maksuhäiriömerkinnän saaneille on lähetetty tekstiviesti, jossa kerrottiin toimintaohjeita ja pahoiteltiin tapahtunutta, Lahtinen kertoo.

– Maanantaina kaikki virheet poistetaan luottotietoyhtiöiden rekistereistä. Lisäksi kaikille merkinnän saaneille kuluttajille lähtee tästä kirjallinen selvitys ja pahoittelukirje.

Prosessivirhe tapahtui poikkeuksellisessa tilanteessa, jossa Lowellin käyttämä luoton velkoja vaihtui.

– Siinä tapahtui inhimillinen virhe käsittelijälle, joka käynnisti tietokoneajon, joka tämän velkojan vaihtaa, Lahtinen kuvailee.

Johti vaikeuksiin

Iltalehteen otti yhteyttä uusimaalainen nainen, joka oli saanut perjantai-iltapäivänä Lowellilta seuraavanlaisen tekstiviestin:

”Valitettavasti prosessivirheestä johtuen olemme lähettäneet virheellisen LKP-merkinnän (tililuottoon tai luottokorttiin liittyvä maksuhäiriö, 2 v.), joka on kirjautunut ajalla 3.–5.12.18. Merkinnät tullaan poistamaan välittömästi. Olemme tänään lähettäneet sinulle kirjeen, joka käy todisteena, mikäli luotonmyöntäjä tiedustelee tai käynnistää toimenpiteitä merkintään liittyen. Pahoittelemme tapahtunutta.”

Nainen tyrmistyi viestistä, koska oli juuri lähdössä allekirjoittamaan vuokrasopimusta perheensä uudesta kodista.

– Luottotietoni ovat muuten täysin puhtaat. Järkytyin, että näinkö jää vuokrasopimus perheelle saamatta, lukija kertoo.

Aluksi Lowell ei suostunut edes lähettämään sähköpostitse yksilöityä todistusta tapahtuneesta. Kädenväännön päätteeksi asia ratkesi, kun nainen sai Lowellilta sähköpostiviestin, jossa luki esimerkiksi hänen oma henkilötunnuksensa.

– Koen, että ei sekään ole kovin korrekti toimintatapa, nainen sanoo.

Kortti suljettiin

Kaiken huipuksi lauantaina naiselle alkoi paljastua, etteivät sotkun seuraukset olleet jääneet vuokrasopimusvaikeuksiin. Nainen huomasi Osuuspankin irtisanoneen hänen luottokorttinsa sekä hylänneen hänen yrityslainahakemuksensa maksuhäiriömerkinnän takia.

Sivutoimisesti yrittäjän töitä tekevän naisen on ollut tarkoitus lainan turvin laajentaa yritystoimintaansa ja esimerkiksi rakentaa omaa toimistoa.

– Nyt en pääse viisivuotiaan pojan kanssa edes ruokaostoksille. Olen ihan äärimmäisen harmissani, kun ei pysty debit-puoltakaan käyttämään, kun on koko kortti suljettu, nainen harmittelee.

– Pankin korttipalvelupuoli ei ole ollenkaan auki viikonloppuna. Toki saan korttini takaisin, mutta melkoinen vaiva tästä aiheutuu.

Samaten hänen yrityksensä solmia sähkösopimusta tai hankkia vakuutusta uutta kotia varten osoittautuivat mahdottomiksi merkinnän vuoksi.

– Maanantaina joudun soittamaan sähköyhtiöönkin lakki kourassa, että saadaanko sähköt uuteen kotiin.

Kaikki korjataan

Lowellin Lahtinen vakuuttaa, että kaikki virheelliset merkinnät saadaan poistettua rekistereistä.

– Me tiedämme ihan henkilötasolla, keille virheellinen merkintä on aiheutunut. Pystymme sataprosenttisella tarkkuudella katsomaan, että jokainen niistä korjataan, hän lupaa.

Perintäyrityksen asiakaspalautelinjat ovat käyneet kuumina perjantaista lähtien.

– Kurja virhe, mutta se pystytään kokonaan korjaamaan pois rekistereistä, Lahtinen päättää.